Montgomery, Alabama

An Siyudad han Montgomery amo an pamunuan nga syudad o kapital nga syudad han Estado han Alabama ngan amo an lingkoran han kondado han  Condado han Montgomery. Ginngaranan iní ha dungog ni Richard Montgomery, nahamutang iní sapit han Salog Alabama, ha baybayon nga Patag han Gulfo han Mexico.  Dida han 2010 nga Census, an kamolupyohan han Montgomery 205,764. Amo iní an ikaduha nga gidamo-i hin molupyo nga syudad ha Alabama, sunod han Birmingham, ngan amo iní an ika-118 nga gidamo-i hin molupyo nga syudad han Estados Unidos. An kamolupyohan han Montgomery nga Metropolitano nga Langyab hin Estadistika ginbanabana nga 374,536 han 2010; iní an ikaupat nga gidakoi han estado ngan ika-136 ha mga langyab nga metropolitano han Estados Unidos.

Gin-inkorporar an syudad han 1819 nga paghiusa hin duhá nga bungto nga nahamutang ha daplin han Salog Alabama. Nagin pamunuan o kapital han estado iní dida han 1846, nga nagpakita han pagbalhin hin gahom ngadto han salatan-nga-butnga nga dapit han Alabama ha pagtubo hin gapas nga baraligyaan nga gintatanom han Black Belt ngan han pagsáka han Mobile nga usá nga pan-negosyo nga daraungan dida han Baybayon han Gulfo. Han Pebrero 1861, ginpili an Montgomery nga syahan nga pamunuan han Estados Confederados han Amerika, nga diin nagpabilin hin sugad kutob han pagbalhin han Confederado nga lingkoran han kagamhanan ngadto ha Richmond, Virginia, han Mayo hadto nga tuig. Dida han kamutngaan han ika-20 nga gatostuig, an Montgomero usá nga dako nga sentro hin mga nahinabo ngan mga protesta dida han Pangiwa hin Katungdanan nga Sibil, nga naglakip han Montgomery nga pagboykoteo ngan han mga marcha tikang ha Selma ngadto ha Montgomery.

Dugang pa hin pagtagbalay hin damo nga mga ahensya hin gobyerno han Alabama, an Montgomery mayda dako nga presensya nga militar, tungod han Maxwell Air Force Base; mga publiko nga unibersidad nga Alabama State University, Troy University (Montgomery campus), ngan Auburn University at Montgomery; duhá nga mga primbado nga post-secondary nga mga institusyon, Faulkner University ngan Huntingdon College; high-tech nga pag-manufacture, upod han Hyundai Motor Manufacturing Alabama; ngan damo nga mga kultural nga mga kiritaon, sugad han Alabama Shakespeare Festival ngan han Montgomery Museum of Fine Arts.

Duha nga mga barko han United States Navy ginngaranan ha dungog han syudad, upod han USS Montgomery.

Ginkilala gihapon an Montgomery ha nasod tungod han mga proyekto hini nga bag-o nga urbanismo ngan han pagbag-o han downtown. Usá iní han mga syahan nga syudad han nasod nga nagpadalagan han Smart Code Zoning.

Mga ginkuhaan

Montgomery, Alabama
Alabama
Mga syudad han Estados Unidos